«Финлескомса» прöстмöм уджалысьяслы колö сетны удж либö найöс выльысь велöдны

Та йылысь висьталiс Коми Республикаса Юралысь Вячеслав Гайзер «Монди Сыктывкарса ЛПК» ВАК-са медыджыд директор Герхард Корнфельдкöд удж кузя аддзысьлiгöн. Сёрнитiсны, торйöн кö, сiйö серпас йылысь, кыдзи «Финлеском» компанияса («Монди СЛПК»-лöн артмöдöм предприятие) вöр лэдзан предприятиеяс выль ног котыртöм вöсна прöстмöны уджалан местаяс.

Вячеслав Гайзер пасйис, мый республикаса Веськöдлан котыр да «Монди Сыктывкарса ЛПК» компания костын региональнöй артмöдчöмыс збыльмöдсьö колана ногöн. Та дырйи, содтiс В.Гайзер, республикаса Веськöдлан котыр тöдчöдö, мый оз позь выльмöдан предприятиеясысь уджалысьясöс мöд удж сеттöг мездавны уджысь. «Лыддя, мый оз позь ассьыныд уджалысьястö кольны уджтöг. Тiянлы колö примитны мераяс, медым йöзсö вуджöдны мöд производствоясö, либö, колö кö, выльысь велöдны колана уджсикасö», – тöдчöдiс В.Гайзер.

Г.Корнфельдлöн кывъяс серти, сiйö тöдö лоöмтор йывсьыс. «Матысса кадö ме ачым прöверита, кыдзи олöны сiйö предприятиеясса уджалысьяс, кöнi выльмöдсьö производствоыс. Ме гöгöрвоа, мый сиктса йöзлы тайö уджыс зэв ёна колö, и ми вöчам став позянасö, медым кольны уджалысьясöс либö отсавны выльысь велöдчыны», – висьталiс Герхард Корнфельд.

Коми Республикаса Юралысь корис «Монди Сыктывкарса ЛПК»-са медыджыд директорöс тöдмöдны нуöдöм мероприятиеясöн.